शर्म-हया थी जरूरी; अब 7 तरह की डेटिंग, नशे की तरह खतरनाक सीरियल डेटिंग
पहले लड़की के साथ घर की बुजुर्ग महिला भी उसके साथ डेट पर जाती, जो लड़का और लड़की पर नजर रखतीं। घर की बुजुर्ग महिलाएं यह भी देखतीं कि लड़का और लड़की एक-दूसरे से तमीज से पेश आएं और लड़की के ‘ग्लव्स’ भी न उतरें।
वो दिन लद गए जब कहा जाता था कि ‘रिश्ते तो स्वर्ग में बनते हैं’। आज के युवा खुद रिश्ता ढूंढते हैं और अपनी मर्जी और पसंद से तय करते हैं कि रिश्ते का भविष्य क्या होगा।
लंबे समय से चले आ रहे मैचमेकिंग के तरीकों को अब परिवार के बड़े ही तवज्जो देते हैं। जबकि नई पीढ़ी अपना पार्टनर चुनने के लिए नए तरीके तलाश रही है, जिसकी शुरुआत डेटिंग से होती है।
अगर ऑनलाइन डेटिंग की बात न करें तो पहली मुलाकात फ्रेंड सर्कल में दोस्तों के बीच, किसी फंक्शन, वर्कप्लेस पर होती है। जिसमें दो लोग एक-दूसरे को पसंद करने लगते हैं। बाद में मिलना-जुलना, बात करना, घूमना-फिरना बढ़ता है। यही दो संभावित पार्टनर्स एक-दूसरे के साथ जिंदगी गुजारने की संभावनाएं तलाशते हैं, लेकिन क्या आप जानते हैं ये डेटिंग शब्द 200 साल से भी पुराना है।
प्रेमिका की डायरी में लिखी डेट से बना डेटिंग शब्द
डेटिंग शब्द का पहली बार इस्तेमाल 1896 में हुआ। अमेरिकी कॉलमनिस्ट जॉर्ज एडे ने शिकागो रिकॉर्ड के लिए एक कॉलम लिखा, जो वर्किंग क्लास के जीवन पर था। अपने कॉलम में जॉर्ज ने आर्टी नाम के एक क्लर्क की कहानी सुनाई, जिसकी प्रेमिका की दिलचस्पी उसमें खत्म होने लगी थी। और वह दूसरे पुरुषों में दिलचस्पी लेने लगी थी।
आर्टी ने अपनी गर्लफ्रेंड से इस बारे में बात करते हुए कहा कि मैं देख रहा हूं कि तुम्हारा ध्यान दूसरे लड़कों की तरफ जा रहा है। जो वक्त या डेट मेरे लिए थी, वो तुम उनको दे रही हो। आर्टी के कहने का मतलब था कि उसकी गर्लफ्रेंड की डायरी की सभी तारीखें दूसरे लड़कों के साथ घूमने-फिरने के लिए बुक थीं। आर्टी ने कहा, ऐसा लगता है कि हमारे बीच प्यार कम हो रहा है। मेरी जगह तुम्हारे दूसरे दोस्त लेने लगे हैं। डायरी में लिखी डेट से ही डेटिंग शब्द चलन में आया।
डेटिंग की शुरुआत से पहले होता था कोर्टशिप पीरियड
पहले के समय में डेटिंग शब्द के लिए कोर्टशिप पीरियड शब्द चलन में था। यानी शादी से पहले लड़के-लड़की के बीच दोस्ती बढ़ाने और करीब आने का समय। डेटिंग और कोर्टशिप में यह अंतर भी है कि कोर्टशिप में रिश्ते को लेकर गंभीरता और कमिटमेंट ज्यादा होती थी।
दहेज पर पति का हक, इसलिए सीरियस थी कोर्टशिप 
निची हॉजसन ने अपनी किताब ‘द क्यूरियस हिस्ट्री ऑफ डेटिंग’ में कहा है कि पहले महिलाएं अपनी शादी के समय मिली प्रॉपर्टी और पैसे को अपने पास नहीं रख सकती थीं। उन्हें सब कुछ पति को देना होता था। इसलिए महिलाओं के लिए जरूरी था कि कोर्टशिप के लिए वे ऐसे काबिल और भरोसेमंद इंसान को ढूंढें जो उन्हें मायके से मिली दौलत और कीमती सामान को पूरी तरह गंवा न दे। बाद में 1870 के बाद कानून बनने पर दहेज पर महिलाओं का हक माना जाने लगा।
क्वीन विक्टोरिया की ‘लव मैच’ वाली शादी से बदली सोच
कोर्टशिप सीरियस रहने के पीछे एक कारण यह भी था कि तलाक की अनुमति सिर्फ राजा ही देता था। जिससे आपकी शादी हो रही हो उससे आपको प्यार हो, यह भी जरूरी नहीं था। उस समय समाज में आई जागरूकता इस बदलाव का कारण बनी। उस जमाने में क्वीन विक्टोरिया और प्रिंस एल्बर्ट की ‘लव मैच’ वाली शादी के बाद लोगों में प्यार के लिए शादी करने की सोच बनी।
आसान नहीं थी कोर्टशिप, इसके काफी सख्त नियम रहे हैं-
इस पोल पर अपनी राय जाहिर करते चलिए...
आज करीब आने के लिए डेटिंग शब्द का चलन है। ये भी कई तरीके की होती है, लेकिन पहले ये जान लें कि अगर कोई इंसान बार-बार डेट कर रहा है तो यह उसकी मानसिक सेहत के लिए ठीक नहीं है। 
डेटिंग का होता है नशा, सीरियल डेटर से बचना जरूरी
साइकोलॉजिस्ट निहारिका घोष के मुताबिक, जो लोग बार-बार कई लोगों से डेटिंग करते हैं, उन्हें को-डिपेंडेड नार्सिसिस्ट कहा जाता है, लेकिन यह न तो सीरियल डेटर की मानसिक सेहत के लिए अच्छी होती है और न ही उसके पार्टनर के लिए। जैसे ड्रग, एल्कोहल का एडिक्शन होता है, ठीक, वैसे ही सीरियल डेटर को डेटिंग का एडिक्शन होता है। हर बार नए इंसान की तरफ जाने पर उसे नए-नए प्यार वाली फीलिंग आती है। जो उसे नशे जैसा मजा देता है। सीरियल डेटर ज्यादातर रिजेक्शन से भी बहुत डरते हैं। ये लोग सामने वाले को कभी मौका नहीं देते कि वो उन्होंने रिजेक्ट करे।
सीरियल डेटर को जब भी लगता है कि वो सामने वाले पर अपना कंट्रोल खो रहे हैं तो वो खुद ही उसे रिजेक्ट कर नया टारगेट ढूंढ लेते हैं। सीरियल डेटर शुरू-शुरू में बहुत लंबी-लंबी डेट प्लान करते हैं। वो सामने वाले को खुश करने के लिए कुछ भी करते हैं। उन्हें अपनी बॉउंड्री का भी ख्याल नहीं होता है। वो अपने बारे में बड़ी-बड़ी बात करते हैं। वो जानबूझकर अपने पार्टनर को जलाने की कोशिश भी करते हैं। ऐसे लोगों में नार्सिस्ट और सैडिस्टिक दोनों तरह की पर्सनैलिटी देखने को मिलती है।
1960 के दशक में लड़कियों के ज्यादा घूमने-फिरने से समाज खुला और उनकी डेटिंग की चॉइस भी बढ़ी। 20वीं सदी के बीच में लड़कियों के लिए यह बड़ी बात थी। इंटरनेट के आने के बाद डेटिंग में बेहिसाब तेजी आई। आज मोटे तौर पर सात तरह की डेटिंग देखी जा सकती है। 
1- कैजुअल डेटिंग यानी एक-दूसरे का साथ एंजॉय करना
जैसे-जैसे जमाना बदला, वैसे-वैसे प्यार करने और साथी ढूंढने का तरीका भी बदलता गया। युवा नॉर्मल डेटिंग के कॉन्सेप्ट से आगे बढ़े। कैजुअल डेटिंग में लड़का और लड़की दो फ्रेंड्स की तरह एक-दूसरे की कंपनी एंजॉय करते हैं। उनके बीच रिश्ते को लेकर किसी भी तरह की गंभीरता नहीं होती। इसमें दोनों की सोच और रुचियों का मिलना काफी होता है।
2- स्पीड डेटिंग यानी कम समय में कई लोगों से मिलना
शादी के लिए सही पार्टनर चुनने के लिए युवा स्पीड डेटिंग का रास्ता अपनाते हैं। इसमें वे कम समय में एक से ज्यादा लोगों से मिलते हैं जिससे बेहतर फ्यूचर पार्टनर को चुन सकें। एक तरह से ये मल्टीपल चॉइस और ऑप्शन का रास्ता दिखाता है। इसमें सिर्फ एक-दूसरे के बारे में जाना जाता है। अगर दिलचस्पी बढ़ती है तो आगे बातचीत के रास्ते खुलते हैं। यहां यह देखा जाता है कि आप सामने वाले से कैसे कनेक्ट हुए और आपको कैसा रिस्पॉन्स मिला।
3- ऑनलाइन डेटिंग आजकल का शुरुआती फेज
फेसबुक, इंस्टाग्राम जैसे सोशल मीडिया प्लेटफॉर्म या डेटिंग ऐप के जरिए कोई पसंद आने पर युवा ऑनलाइन डेटिंग का रास्ता अपनाते हैं। कई बार दोस्ती होने पर लॉन्ग डिस्टेंस रिलेशनशिप में ऑनलाइन डेटिंग होती है। यह डेटिंग का शुरुआती फेज है। आखिरकार युवा एक-दूसरे से व्यक्तिगत तौर पर मिलते हैं।
4- सिचुएशनशिप कैजुअल रिलेशनशिप में कमिटमेंट नहीं
सिचुएशनशिप कैजुअल रिलेशनशिप का शुरुआती दौर होता है। इसमें दो लोग कभी-कभार फिजिकली इन्वॉल्व हो जाते हैं। किसी को किसी से कोई शिकायत नहीं होती है और दोनों के बीच कमिटमेंट जैसा भी कुछ नहीं होता है। ये रिश्ता दोस्ती से ज्यादा और गंभीर रिश्ते से कम होता है।
5- फ्रेंड्स विथ बेनिफिट्स में गंभीर रिश्ता नहीं
आम तौर पर ‘फ्रेंड्स विथ बेनिफिट्स’ वहां इस्तेमाल होता है, जहां आपकी दोस्ती समाज में ऊंचे रसूखदार व्यक्ति से हो और जो जरूरत पड़ने पर आपके लिए आगे आ सके। जबकि कैजुअल डेटिंग में ‘फ्रेंड्स विथ बेनिफिट्स’ का मतलब पूरी तरह से बदल जाता है। इसमें इंसान अक्सर या कभी-कभी अपने दोस्त पार्टनर से सेक्शुअल रिलेशनशिप भी रखता है। यह रिश्ता आपसी रजामंदी से बनता है। इस रिश्ते में मन पर किसी भी तरह का बोझ या एक-दूसरे से कोई शिकायत नहीं रखी जाती है।
6- डबल डेटिंग में पार्टनर को जानने का मौका 
डबल डेटिंग में दो या इससे ज्यादा कपल एक साथ आउटिंग या नाइट स्पेंड के लिए साथ मिलकर जाते हैं। इन सभी की पसंद, शौक और हॉबीज एक जैसी होती हैं। इसमें पार्टनर्स ये भी देखते हैं कि उनका पार्टनर दूसरों के साथ किस तरह घुलता-मिलता है। पहले इसका मतलब एक साथ दो लोगों को डेट करने से लगाया जाता था।
7- ब्लाइंड डेटिंग यानी बिना शक्ल देखे मुलाकात करना 
भारत समेत कई देशों में ‘ब्लाइंड डेटिंग’ का जोर है। ब्लाइंड डेट में लड़का-लड़की एक-दूसरे से पहले कभी नहीं मिले होते। उन्हें एक-दूसरे के नाम, पेशे और उम्र के अलावा कुछ पता नहीं होता। आगे की चीजें उन्हें मिलकर तय करनी होती है। उनकी मीटिंग घर वाले, दोस्त या मैचमेकर फिक्स करते हैं। इंटरनेट, फोन और एप के आने के बाद डेटिंग की कई नई परिभाषाएं मिलीं। इंटरनेट से पहले ब्लाइंड डेट ही लोगों की जोड़ियां बनाता या बिगड़ता था।
हालांकि कई लोग इस ब्लाइंड डेट का फायदा उठाने की भी कोशिश करते हैं और इस प्रोसेस को किसी अनजान लड़की के साथ ‘वन नाइट स्टैंड’ के तौर पर देखते हैं, लेकिन ब्लाइंड डेट पर जाने से पहले लड़कियां को सावधानी बरतनी जरूरी है। दिल्ली की रिलेशनशिप काउंसलर शिवानी मिस्री साधू कहती हैं कि डेटिंग करते समय, खासकर ब्लाइंड डेट के दौरान कुछ महत्वपूर्ण बातें हैं, जो लड़के और लड़कियों दोनों को ध्यान में रखनी चाहिए।
सबसे पहले खुले दिमाग और पॉजिटिव एटीट्यूड के साथ डेट पर जाएं। डेट के दौरान सामने वाले इंसान को जानने और समझने की कोशिश करें और उसमें दिलचस्पी दिखाएं। इसके लिए वहां सिर्फ शरीर से ही नहीं, दिमाग से भी मौजूद रहें। यह सोचकर जाएं कि आप किसी नए व्यक्ति से मिलेंगे, उसे जानेंगे और उससे कुछ सीखेंगे।
सामने वाले की उम्मीदों पर खरा उतरने की कोशिश क़तई न करें और न ही किसी तरह के दबाव में आएं, बल्कि अपने व्यवहार को नॉर्मल रखें। सबसे जरूरी है कि व्यक्ति अपने दिमाग की सुने और भावनाओं में न बहे। 
डेट के बहाने पूरे खानदान को दावत पर ले आई लड़की
हाल ही में चीन में एक युवक को डेट पर जाना भारी पड़ गया। लड़का अपनी मां की बताई लड़की से मिलने नामी रेस्तरां पहुंचा। लड़की भी लड़के को परखने के लिए अपने 23 दोस्तों और रिश्तेदारों को लेकर पहुंच गई। बिल देने के वक्त लड़का वहां से भाग निकला। लड़की को 19800 युआन यानी 2 लाख रुपए भरने पड़े। लड़की इस बात को पुलिस तक ले गई और मामला कोर्ट में पहुंचा। कोर्ट ने कहा कि लड़के को सिर्फ अपना और अपनी डेट के पैसे चुकाने होंगे। दोनों ब्लाइंड डेट पर मिले थे।
पुराने वक्त की शादियां भी एक तरह से ब्लाइंड डेट का नतीजा होती थीं। डेटिंग एडवाइस डॉट कम की एक रिसर्च में 43% अमेरिकियों ने कहा कि वे ब्लाइंड डेट पर गए हैं। ब्लाइंड डेट की सफलता दर को लेकर कोई ठोस आंकड़ा नहीं है, लेकिन माना जाता है कि हर 3-4 में से लगभग 1 डेट सफल होती है। 
ब्लाइंड डेट है पहली नजर का प्यार, कमला हैरिस की हुई शादी
दुनिया के सबसे ताकतवर देश अमेरिकी की वाइस प्रेसिडेंट कमला हैरिस अपने पति डो एमहॉफ से साल 2013 में ब्लाइंड डेट पर मिली थीं। दोनों की मीटिंग उनके एक दोस्त ने अरेंज की थी। एमहॉफ को कमला से पहली नजर में प्यार भी हो गया था। इसके बाद दोनों ने शादी भी की। शिवानी कहती हैं कि पार्टनर ढूंढने के लिए मैचमेकिंग और डेटिंग दोनों अलग तरह से काम करते हैं। किसी डेट के सफल रिश्ते में बदलने की संभावना के पीछे कई फैक्टर काम करते हैं।
सफल रिश्ते में कम्युनिकेशन स्किल, कंपैटिबिलिटी, एक जैसी सोच, इमोशनल कनेक्शन जरूरी होता है। रिश्ते में एक-दूसरे को लेकर की गई आपसी कोशिशें महत्वपूर्ण भूमिका निभाती हैं। यह याद रखना जरूरी है कि संबंध को सफल बनाने के लिए दोनों को टाइम, एफर्ट और कमिटमेंट देना पड़ता है। हालांकि किसी भी रिश्ते में गारंटी जैसा कुछ नहीं होता, लेकिन अगर युवा इन बातों को ध्यान में रखे तो रिश्ते की सफलता की संभावना बढ़ जाती है।
प्रिंस हैरी और मेगल मर्केल, क्रिस हेम्सवर्थ की ब्लाइंड डेट भी सफल
ब्रिटेन शाही घराने की दूसरे चिराग प्रिंस हैरी और मेगन मर्केल की सफल जोड़ी भी ब्लाइंड डेट की ही देन है। ‘थोर’, ‘एक्सट्रैक्शन’, ‘अवेंजर्स’ जैसी फिल्मों में के हीरो क्रिस हेम्सवर्थ और उनकी पत्नी एल्सा पटाकी भी ब्लाइंड डेट के जरिए ही मिले थे। आज दोनों की शादी को एक दशक से ज्यादा हो गया है और दोनों तीन प्यारे बच्चों के पेरेंट्स हैं।
सलमा हायक की ब्लाइंड डेट रही थी खराब लेकिन आखिरकार हुई शादी
अमेरिकन मैक्सिकन अभिनेत्री सलमा हायक और उनके फ्रेंच बिजनेसमैन पति फ्रेंकोइस-हेनरी पिनाउल्ट भी ब्लाइंड डेट पर मिले थे, जिसकी शुरुआत अच्छी नहीं रही। सलमा को डेट पर जाना पसंद नहीं था, इसलिए उनके दोस्त ने पिनाउल्ट से मिलने के लिए डेट को इवेंट का नाम दिया, लेकिन जब सलमा को पता चला कि ये डेट है तो वो काफी भड़क गई थीं। हालांकि पिनाउल्ट ने उन्हें मना लिया और आज दोनों शादीशुदा रिश्ते में खुश हैं।
समाजसेवा के लिए 335 महिलाओं को डेट करने वाला वाला शख्स
तमिल अभिनेता, डांसर और फोटोग्राफर सुंदर रामू की एक पहचान ‘डेटिंग किंग’ की भी है। उन्होंने साल जनवरी 2015 में अपना डेटिंग प्रोजेक्ट शुरू किया, जिसमें उन्होंने 365 महिलाओं को डेट करने का लक्ष्य रखा था। इसमें से 2021 तक उन्होंने 335 डेट का टारगेट हासिल कर लिया था।
रामू की सभी डेट रोमांटिक नहीं होतीं। 335 डेट में उन्होंने कचरा बीनने वाली लड़की, नेता, योग टीचर, एक्टिविस्ट, 90 साल की नन, 109 साल की दादी से लेकर कई अन्य प्रोफेशन की महिलाओं को डेट किया। लोग रामू को 'द डेटिंग किंग', '365 डेटिंग मैन' और 'सीरियल डेटर' जैसे नाम से भी बुलाते हैं। इस प्रोजेक्ट के पीछे रामू का मकसद भारतीय महिलाओं को अपने अधिकारों के प्रति जागरूक करना है।
Gen Z को ब्लाइंड डेट का एहसास देने के लिए टिंडर लाया फीचर 
पॉपुलर डेटिंग एप टिंडर ने साल 2022 में वैलेंटाइन डे के पहले एक एक्सपेरिमेंट किया। टिंडर ने अमेरिका के 18 से 25 साल के युवाओं को टारगेट कस्टमर मानकर ‘फास्ट चैट: ब्लाइंड डेट’ फीचर पेश किया। इस नए फीचर के पीछे एप का मकसद युवाओं को क्लासिक 'द ब्लाइंड डेट' का एक्सपीरियंस देना था।
इसमें यूजर्स एक-दूसरे की फोटो और प्रोफाइल दिखे बिना चैट करते। यूजर्स को ‘आइस ब्रेकर’ सवालों के जवाब देने होते। जवाब में समानता होने के बाद उन्हें एक ‘टाइम्ड चैट’ यानी एक नपे-तुले टाइम के लिए एक चैटरूम में एंट्री मिलती। यहां बातचीत के बाद अगर वे तय करते कि उन्हें एक-दूसरे की प्रोफाइल और फोटो देखनी है तो उन्हें फोटो और प्रोफाइल देखने को मिलती। वरना, वो नए पेयर का ऑप्शन चुन सकते हैं। मतलब यूजर्स बातचीत के आधार पर एक-दूसरे के बारे में पहला इंप्रेशन बनाते। न कि फोटो और प्रोफाइल देखकर।
आखिर डेटिंग का अंतिम पड़ाव क्या है? एक सही पार्टनर की तलाश, जिसके साथ जुड़कर भावनाओं का तालमेल सही रहे और जिसके साथ मिलकर बेहतर भविष्य बनाया जा सके। किसी ने सही कहा है, आखिर शादी क्या है, शादी पार्टनर से अच्छी दोस्ती है और डेटिंग व्यक्ति को वही दोस्त तलाशने में मदद करती है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।